b"\n_START_ARTICLE_\nJohannesburg\n_START_SECTION_\nDemografi\n_START_PARAGRAPH_\nIf\xc3\xb8lge en folketelling i 2011 bor det over 4 millioner mennesker i byen. Folketallet i Stor-Johannesburg er p\xc3\xa5 over 8 millioner. Byen er i sterk vekst, med stadig immigrasjon b\xc3\xa5de fra andre omr\xc3\xa5der i S\xc3\xb8r-Afrika og fra andre afrikanske land. Johannesburg omslutter ogs\xc3\xa5 Soweto i s\xc3\xb8rvest, det st\xc3\xb8rste av townshipene som apartheid-regjeringen etablerte for \xc3\xa5 huse de mange svarte i byen.\n_START_SECTION_\nKlima\n_START_PARAGRAPH_\nJohannesburg ligger p\xc3\xa5 det h\xc3\xb8ye plat\xc3\xa5et i \xc3\xb8stlige deler av S\xc3\xb8r-Afrika, hele 1\xc2\xa0753 meter over havet.  _NEWLINE_Gjennomsnittstemperaturen ligger p\xc3\xa5 rundt 27 \xc2\xb0C om sommeren og 20 \xc2\xb0C om vinteren. Minusgrader og frost forekommer om natten vinterstid. \xc3\x85rsnedb\xc3\xb8ren ligger mellom 600 og 800 millimeter, og de st\xc3\xb8rste mengdene kommer om sommeren. Vinterne er t\xc3\xb8rre.\n_START_SECTION_\nFlyplasser\n_START_PARAGRAPH_\nJohannesburg betjenes av OR Tambo internasjonale lufthavn (tidligere Johannesburg internasjonale lufthavn) for b\xc3\xa5de innenriks og internasjonale flyvninger. Andre flyplasser rundt byen er Rand lufthavn, Grand Central lufthavn, og Lanseria. Rand lufthavn ligger i Germiston, og er en liten flystripe som mest brukes av private. Flyplassen var ogs\xc3\xa5 hjem til South African Airways' f\xc3\xb8rste Boeing 747 Classic, the Lebombo, som n\xc3\xa5 er luftfartsmuseum. Grand Central ligger i Midrand og betjener for det meste private fly. Lanseria lufthavn brukes til kommersiell trafikk til Cape Town, Botswana, og Sun City.\n_START_SECTION_\nSeverdigheter\n_START_PARAGRAPH_\nJohannesburg har en rekke severdigheter, ikke minst representert ved minnesmerker etter apartheid-perioden. Blant de mest kjente er Apartheidmuseet, Old Fort fengselet p\xc3\xa5 Constitution Hill som n\xc3\xa5 ogs\xc3\xa5 inneholder Konstitusjonsdomstolen, Hector Pieterson museet i Soweto, Vilakazi street med Mandelafamiliens tidligere hus i Orlando West, og MuseumAfrica i Newtown. Afrikas h\xc3\xb8yeste bygning, Carlton Centre, ligger i Johannesburg."